Reddersburg se inwoners al 2 weke sonder water | Netwerk24
Deur Kaydene Davids 27 Februarie 2018 18:30
Inwoners van Reddersburg in die Vrystaat is al sowat twee weke sonder water nadat die Kopanong-munisipaliteit versuim het om sy waterrekening, wat miljoene rande beloop, te betaal.
Dít is vandag (Dinsdag) die 13de dag agtereenvolgens dat inwoners met leë krane sit. Dit kan ook die inwoners se voorland vir ’n onbepaalde tyd wees.
Volgens inligting skuld Kopanong byna R170 miljoen aan Bloemwater. Die munisipaliteit hou nie by sy afbetalingsooreenkoms met Bloemwater nie en daarom is die toevoerkrane aan Kopanong kleiner oopgedraai.
Dit is absoluut verskriklik om vir amper twee weke in ’n klein emmertjie water te was.
Lena Hagemann, ’n gastehuiseienaar en die voorsitter van die belastingbetalersvereniging op dié dorp, sê hulle sukkel sonder water en weet nie meer watter kant toe.
“Ons het reeds al die roetes gevolg. Ons was by die munisipaliteit, die nasionale regering, Bloemwater en het selfs by die Menseregtekommissie (MRK) gedraai – ons weet nie meer wat om te doen nie. Dit is hel sonder water.”
Volgens Hagemann is dit nie net ’n groot frustrasie vir inwoners en hul huishoudings nie, maar ook vir sakeondernemings.
“Ek moes net Maandag noodgedwonge ses kliënte wegwys omdat ons nie water het nie.”
Nog ’n inwoner, Maria O’Neal, sê sy kan nie meer so aangaan nie. “Dit is absoluut verskriklik om vir amper twee weke in ’n klein emmertjie water te was.”
Volgens Modise is daar geen plan in plek of geld om Bloemwater te betaal nie.
Volgens haar val die inwoners se klagtes op dowe ore en kry hulle geen hulp van die munisipaliteit nie.
Paul Prinsloo, ’n sakeman en inwoner, sê nie eens die munisipale bestuurder het ’n antwoord oor die waterkrisis nie.
Hy sê volgens Paulus Modise, die munisipale bestuurder, gaan die dorp nog vir ’n onbetaalde tyd sonder water wees.
“Volgens Modise is daar geen plan in plek of geld om Bloemwater te betaal nie.”
Solly Phama, woordvoerder van die Kopanong-munisipaliteit, het nie op navrae gereageer nie.
Meer oor: Reddersburg | Agterstallige Skuld | Waterkrisis